Document ID: 32014R0491

REGOLAMENT TAL-KUMMISSJONI (UE) Nru 491/2014
tal-5 ta’ Mejju 2014
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwu għall-ametoktradin, l-ażossistrobin, iċ-ċiklossidim, is-siflutrin, id-dinotefuran, il-fenbukonażol, il-fenvalerat, il-fludjossonil, il-fluwopiram, il-flutriafol, il-flussapirossad, il-glufosinat-ammonju, l-imidakloprid, l-indossakarb, l-MCPA, il-metossifenożid, il-pentjopirad, l-ispinetoram u t-triflossistrobin f'ċertu prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a) tiegħu,
Billi:
(1)
Fil-5 ta' Lulju 2013, il-Kummissjoni Codex Alimentarius (CAC) (2), fuq proposta tal-Kumitat Codex dwar ir-Residwi tal-Pestiċidi (CCPR), adottat limiti massimi ta' residwi Codex (CXLs) għall-ametoktradin, l-ażossistrobin, il-buprofeżin, il-karbofuran, il-klorotalonil, iċ-ċiklossidim, is-siflutrin, is-siromażin, id-diklorvos, id-dikofol, id-diflubenżuron, id-dinotefuran, l-esfenvalerat, l-etofenpross, il-fenbukonażol, il-fenvalerat, il-fludjossonil, il-fluwopiram, il-flutriafol, il-flussapirossad, il-glufosinat-ammonju, l-eżitijażoks, l-imidakloprid, l-indossakarb, l-MCPA, il-metossifenożid, il-pentjopirad, il-forat, il-piraklostrobin, is-saflufenasil, is-sedassan, l-ispinetoram, l-ispirotetramat, is-sulfossaflor u t-triflossistrobin.
(2)
Il-livelli massimi ta' residwu (MRLs) huma stabbiliti għal dawk is-sustanzi fir-Regolament (KE) Nru 396/2005 ħlief għad-dinotefuran, is-sedassan u s-sulfossaflor. Billi d-dinotefuran, is-sedassan u s-sulfossaflor ma jinsabux fl-Anness IV tar-Regolament (KE) Nru 396/2005, japplika l-valur awtomatiku ta' 0,01 mg/kg li jistabbilixxi l-Artikolu 18(1)(b).
(3)
Skont il-Ftehim tad-WTO dwar l-Applikazzjoni ta' Miżuri Sanitarji u Fitosanitarji (il-Ftehim SPS), l-MRLs għandhom jiġu adattati għal standards internazzjonali, ħlief meta jkun hemm ġustifikazzjoni xjentifika li żżomm livell ogħla ta' protezzjoni minn dik li jipprovdi standard internazzjonali.
(4)
Skont dan, l-Unjoni preżentat riżerva lis-CCPR dwar l-MRLs proposti għal dawn il-kombinazzjonijiet ta' pestiċida/prodott: l-ametoktradin (il-ħxejjex brassika; il-ħxejjex bil-weraq; il-basal tar-rebbiegħa); il-buprofeżin (it-te); il-klorotalonil (kull prodott); iċ-ċiklossidim (il-ħxejjex brassika; il-bajd); is-siromażin (kull prodott); id-diklorvos (il-bajd; it-tjur (ġewwieni li jittiekel, xaħam, laħam); ir-ross; il-qamħ); id-dikofol (it-te); id-diflubenżuron (kull prodott); id-dinotefuran (il-brassika; il-ħxejjex frott il-ħxejjex bil-weraq ħlief il-krexxuni tal-ilma); il-fenvalerat (il-brokkoli Ċiniżi); il-flussapirossad (il-frott bl-għadma); il-glufosinat-ammonju (il-frott tropikali u subtropikali mħallat; il-passolina; il-patata; il-frott bl-għadma); l-eżitijażoks (kull prodott); l-imidakloprid (il-krafes); il-metossifenożid (il-kukurbiti); il-pentjopirad (il-brassika ta' ras il-fjura; il-frott bl-għadma; il-ħxejjex bil-weraq); il-forat (kull prodott); is-saflufenasil (kull prodott); l-ispinetoram (il-krafes; l-ispinaċi u l-ħxejjex brassika); u s-sulfossaflor (kull prodott).
(5)
Għalhekk is-CXLs għall-ametoktradin, l-ażossistrobin, iċ-ċiklossidim, is-siflutrin, id-dinotefuran, il-fenbukonażol, il-fenvalerat, il-fludjossonil, il-fluwopiram, il-flutriafol, il-flussapirossad, il-glufosinat-ammonju, l-imidakloprid, l-indossakarb, l-MCPA, il-metossifenożid, il-pentjopirad, l-ispinetoram u t-triflossistrobin għandhom jiddaħħlu fir-Regolament (KE) Nru 396/2005 bħala MRLs ħlief meta dawn jirrelataw ma' prodotti li mhumiex stabbiliti fl-Anness I ta' dak ir-Regolament jew meta dawn ikunu stabbiliti f'livell aktar baxx mill-MRLs attwali. Dawn is-CXLs huma sikuri għall-konsumaturi fl-Unjoni (3).
(6)
Dwar il-fenvalerat u l-fludjossonil, l-MRLs ġew stabbiliti għall-bosta komoditajiet bir-Regolament tal-Kummissjoni (UE) Nru 79/2014 (4). Billi dak ir-Regolament japplika mid-19 ta’ Awwissu 2014, jixraq li l-MRLs stabbiliti għall-fenvalerat u l-fludjossonil b'dan ir-Regolament ikunu japplikaw mill-istess data.
(7)
Għalhekk ir-Regolament (KE) Nru 396/2005 għandu jiġi emendat skont dan.
(8)
Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT,
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Madankollu dan għandu japplika mid-19 ta’ Awwissu 2014, fejn jidħlu l-MRLs għall-fenvalerat u l-fludjossonil fil-mango bin-numru tal-kodiċi 0163030.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-5 ta’ Mejju 2014.

Labels: 0
3
17
6